M. Gibalová, poslankyňa: (2007-05-11):
Teda podľa príslušných ustanovení zákona č. 195 o sociálnej pomoci sa druhom služby okrem iných rozumie opatrovateľská služba, kde sa v zmysle § 15 vykonávajú nevyhnutné životné úkony, nevyhnutné práce v domácnosti alebo kontakt so spoločenským prostredím. Tieto sú obsahovo signifikantné na to, že z rôznych druhov sociálnych služieb sa rozhodnutím občanovi určí poskytovanie opatrovateľskej služby. Rozsahom opatrovateľskej služby, ktorý určí príslušný orgán, obec vydaným rozhodnutím na základe odporúčania zdravotníckeho zariadenia, sa rozumie absolútna hodnota parametra merateľná a vyhodnocovateľná, ktorý určí vo VZN-ku obec, a to parameter v zmysle prílohy č. 14 zákona o sociálnej pomoci časovú jednotku hodinu služby. Tento parameter je jednoduchý, efektívny nástroj ekonomiky služby aj kontroly zo strany občana. Navyše obec nevie dopredu stanoviť rozsah iného parametra alebo len s veľkými ťažkosťami a nepresnosťami. Ako napríklad: koľkokrát na obdobie rozhodovania o službe občanovi sa majú poskytnúť tzv. bežné úkony osobnej hygieny alebo použiť konkrétnu hodnotu na výraz úkonu starostlivosť. Táto novela ďalej spresňuje podmienky, pri ktorých má príslušný orgán povinnosť vyplatiť subjektu poskytujúcemu sociálnu pomoc minimálny finančný príspevok, a tým vylúči nezákonné konania príslušných orgánov pri poskytovaní finančného príspevku. Zabezpečí väčšiu právnu ochranu a finančnú garanciu subjektom poskytujúcim sociálnu pomoc, zabráni diskriminácii neverejných poskytovateľov a konaniam v rozpore so zákonom. Podať túto novelu zákona o sociálnej pomoci má povzbudili aj samotné slová pani ministerky, ktorá potvrdila v odpovedi na moju otázku položenú na hodine otázok 1. februára 2007, citujem: „Či môže samosprávny kraj navrhnúť subjektu, ktorý poskytuje sociálne služby, finančný príspevok nižší, ako je uvedené v prílohe č. 14 zákona o sociálnej pomoci.“ Vyjadrenie pani ministerky Tomanovej je vážne a je jednoznačné, citujem: „Je pravdou, že sme sa stretli s porušovaním zákona zo strany samosprávnych krajov a dá sa povedať, vo všetkých samosprávnych krajoch.“ Koniec citácie z odpovede pani ministerky. Taký postoj ministerky je podnetom pre razantné konanie, aby sa napravilo bezprávie, o ktorom všetci vieme, okrem relevantnej legislatívnej úpravy. Opodstatnenosť zmeny navrhovanej pod bodom 3 je očividná. Od roku 2004, keď Národná rada Slovenskej republiky zákonom č. 45/2004 Z. z. schválila minimálnu výšku finančných príspevkov na poskytovanie sociálnych služieb, dosiahla výška kumulovanej inflácie za obdobie rokov 2004 až 2006 hodnotu 15,6 %. Každoročný pokles reálnej hodnoty ceny za poskytované služby v sociálnej oblasti v praxi znamená, že už nie je možné zachovávať dobrú úroveň, kvalitnú úroveň poskytovaných služieb ani kompenzovať vplyv inflácie na mzdy sociálnych pracovníkov, ktoré sú aj tak veľmi, veľmi nízke. Postoj samosprávnych krajov k činnosti subjektov poskytujúcich sociálnu pomoc je diskriminačný a veľmi nedôstojný. Častokrát veľmi nedôstojný. V niektorých prípadoch poskytovatelia služieb boli nútení zákonom o sociálnej pomoci a platnými zmluvami určené práva vymáhať súdnou cestou, hromadne prepúšťať zamestnancov a radikálne obmedzovať a rušiť služby. Chcem veriť, že v pripravovanom zákone o sociálnych službách sa zásadne mnohé veci upravia k väčšej spravodlivosti vo vzťahu k neverejným subjektom a v pravom zmysle sa uplatní toľko opakovaný princíp subsidiarity, solidarity, sieťotvornosti a motivácie každého človeka a komunity, či je to klient alebo poskytovateľ. Kým však k účinnosti tejto legislatívnej normy dôjde, je veľmi urgentné minimálnou novelou zákona o sociálnej pomoci zasiahnuť najmä do systému demontáže sociálnych služieb, ktoré poskytujú neverejní poskytovatelia, a upraviť túto prílohu č. 14 o sociálnej pomoci aspoň tak, aby kopírovala medziročnú infláciu. Ak sa tak nestane, neverejný sektor bude nútený zásadne obmedzovať, ale aj plošne rušiť veľmi ťažko budovanú a veľmi potrebnú sieť holistického sprevádzania človeka v núdzi, a to celoplošne, lebo takéto prípady sú vo všetkých samosprávnych krajoch. Nedôjde len k výraznej redukcii služieb konkrétnym ľuďom v núdzi, ale aj k zvýšeniu nezamestnanosti pracovníkov v sociálnych službách. Výrazne zúžime možnosť slobodného výberu občana vybrať si v pluralite poskytovania služieb, kde a ako bude prežívať svoju starobu, chorobu alebo zomieranie. Preto vás prosím, venujte tomuto vážnemu problému veľkú pozornosť. Máme možnosť hlasovaním za túto malú novelu zákona dať signál občanom, že myslíme vážne všetky reči o tom, ako nám záleží na sociálnom blahu všetkých. Dávam vám, koaliční poslanci, jedinečnú možnosť podporou tejto novely plniť vaše programové vyhlásenie vlády v časti Podpora sociálnej inklúzie, kde sa uvádza: „Vláda sa bude snažiť vytvoriť podmienky pre rozvoj sociálneho podnikania v oblasti sociálnych služieb založeného na neziskovom princípe.“ Preto vás prosím o podporu mojej novely zákona č. 195 o sociálnej pomoci. Ďakujem.